Veljavna dokazila o poreklu za uvoz izdelkov s poreklom s Sejšelov v EU od 1. julija 2023 dalje

Začasni sporazum o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani je bil objavljen v [Uradnem listu EU L 111](https://eur-lex.europa.eu/legal-content/SL/TXT/?uri=uriserv:OJ.L_.2012.111.01.0001.01.SLV&toc=OJ:L:2012:111:TOC#L_2012111SL.01000201), z dne 24. 4. 2012. Navedeni sporazum se zaenkrat uporablja med EU ter Unijo Komori, Madagaskarjem, Mauritiusom, Sejšeli in Zimbabvejem (ne uporablja se z Zambijo; v nadaljnjem besedilu: države ESA). Vendar pa je bilo besedilo Protokola 1 o opredelitvi pojma „izdelki s poreklom“ in načinih upravnega sodelovanja k navedenemu začasnemu sporazumu nadomeščeno z besedilom iz Priloge k Sklepu št. 1/2020 Odbora SGP ([Uradni list EU L 93](https://eur-lex.europa.eu/legal-content/SL/TXT/?uri=uriserv:OJ.L_.2020.093.01.0001.01.SLV&toc=OJ:L:2020:093:TOC), z dne 27. 3. 2020). Navedeno pomeni, da so veljavna pravila o poreklu določena v Protokolu 1, ki je v Prilogi Sklepa št. 1/2020 Odbora SGP (v nadaljnjem besedilu: Protokol 1).

V skladu s Protokolom 1 je dokazilo o poreklu izjava na računu, ki jo za izdelke s poreklom iz EU in ob izvozu iz EU v države ESA lahko v EU sestavi izvoznik, registriran v skladu z ustrezno zakonodajo Evropske unije ali kateri koli izvoznik za vsako pošiljko, ki jo sestavlja en ali več tovorkov, ki vsebujejo izdelke s poreklom, katerih skupna vrednost ne presega 6 000 EUR. Navedeno pomeni, da se za izvoz iz EU v države ESA (torej za izvoz v Unijo Komori, Republiko Madagaskar, Republiko Mauritius, Republiko Sejšeli in Republiko Zimbabve) uporablja sistem REX. Sistem REX se v EU uporablja za izvoz v te države ESA od 1. septembra 2020 dalje, po tem ko je EU uradno obvestila Odbor za carinsko sodelovanje EU-ESA, da za izdelke s poreklom iz EU ob uvozu v države ESA veljajo ugodnosti preferencialne tarifne obravnave iz začasnega sporazuma o gospodarskem partnerstvu ob predložitvi izjave na računu, ki jo v EU sestavi izvoznik, registriran v skladu z zakonodajo EU.

V okviru začasnega sporazuma o gospodarskem partnerstvu pa se sistem REX ne uporablja samo v EU za izvoz v države ESA, ampak sistem REX od 1. julija 2021 dalje uporablja Republika Zimbabve za izvoz v EU. V ta namen je bilo v [Uradnem listu EU C 390](https://eur-lex.europa.eu/legal-content/SL/TXT/?uri=uriserv%3AOJ.C_.2021.390.01.0003.01.SLV&toc=OJ%3AC%3A2021%3A390%3ATOC), z dne 27. 9. 2021, objavljeno obvestilo o uporabi člena 18(3) Protokola 1 o pravilih o poreklu k začasnemu sporazumu o gospodarskem partnerstvu med EU in ESA s strani Zimbabveja ter uporabi samopotrjevanja za uvoz izdelkov s poreklom iz Zimbabveja v EU na podlagi začasnega sporazuma o gospodarskem partnerstvu med EU in ESA. Za izdelke s poreklom iz Zimbabveja se od 1. julija 2021 dalje pri uvozu v EU uporablja preferencialna tarifna obravnava iz začasnega sporazuma ob predložitvi izjave na računu, ki jo sestavi izvoznik iz Zimbabveja, registriran v EU sistemu registriranih izvoznikov (registriran v sistem EU REX), ali kateri koli izvoznik iz Zimbabveja, če skupna vrednost izdelkov s poreklom v pošiljki ne presega 6 000 EUR. Zato od 1. julija 2021 dalje potrdila o gibanju blaga EUR.1, izdana v Zimbabveju, in izjave na računu, ki jih sestavijo pooblaščeni izvozniki iz Zimbabveja, ne veljajo več za uveljavljanje preferencialne tarifne obravnave pri uvozu iz Zimbabveja v EU.

V okviru začasnega sporazuma o gospodarskem partnerstvu sistem EU REX za izvoz v EU uporablja tudi Republika Madagaskar. V [Uradnem listu EU C 23](https://eur-lex.europa.eu/legal-content/SL/TXT/?uri=uriserv%3AOJ.C_.2023.023.01.0019.01.SLV&toc=OJ%3AC%3A2023%3A023%3ATOC), z dne 23. 1. 2023, je bilo v ta namen objavljeno obvestilo o uporabi sistema registriranih izvoznikov EU s strani Madagaskarja na podlagi Začasnega sporazuma o gospodarskem partnerstvu med EU in državami ESA. Za izdelke s poreklom iz Madagaskarja se od 1. januarja 2023 dalje pri uvozu v EU uporablja preferencialna tarifna obravnava iz začasnega sporazuma o gospodarskem partnerstvu ob predložitvi izjave na računu, ki jo sestavi izvoznik iz Madagaskarja, registriran v sistemu EU REX ali kateri koli izvoznik iz Madagaskarja, če skupna vrednost izdelkov s poreklom v pošiljki ne presega 6 000 EUR. 1. januarja 2023 sta se odstavka 1(a) in (b) člena 18 prenehala uporabljati za uvoz iz Madagaskarja v EU. Zato od 1. januarja 2023 dalje potrdila o gibanju blaga EUR.1, izdana na Madagaskarju, in izjave na računu, ki jih sestavijo pooblaščeni izvozniki iz Madagaskarja po zadevnem datumu, ne veljajo več za uveljavljanje preferencialne tarifne obravnave na podlagi začasnega sporazuma o gospodarskem partnerstvu in uvozu iz Madagaskarja v EU.

Dne 27. 4. 2023 pa je bilo v [Uradnem listu EU C 145](https://eur-lex.europa.eu/legal-content/SL/TXT/?uri=uriserv%3AOJ.C_.2023.145.01.0009.01.SLV&toc=OJ%3AC%3A2023%3A145%3ATOC) objavljeno obvestilo o veljavnem dokazilu o poreklu za uvoz izdelkov s poreklom s Sejšelov v EU na podlagi Začasnega sporazuma o gospodarskem partnerstvu med EU ter Vzhodno in južno Afriko od 1 julija 2023 dalje. Za izdelke s poreklom s Sejšelov se bo od 1. julija 2023 dalje pri uvozu v EU uporablja preferencialna tarifna obravnava iz začasnega sporazuma o gospodarskem partnerstvu ob predložitvi izjave na računu, ki jo bo sestavil izvoznik s Sejšelov, registriran v sistemu EU REX ali kateri koli izvoznik s Sejšelov, če skupna vrednost izdelkov s poreklom v pošiljki ne bo presegala 6 000 EUR. Od 1. julija 2023 dalje se odstavka 1(a) in (b) člena 18 ne bosta več uporabljala za uvoz s Sejšelov v EU. Zato od 1. julija 2023 dalje potrdila o gibanju blaga EUR.1, izdana na Sejšelih, in izjave na računu, ki jih bodo sestavili pooblaščeni izvozniki s Sejšelov po zadevnem datumu, ne bodo veljali več za uveljavljanje preferencialne tarifne obravnave na podlagi začasnega sporazuma o gospodarskem partnerstvu in uvozu s Sejšelov v EU.

V Protokolu 1 ni prehodnih določb v zvezi z dokazili o poreklu, izdanih ali sestavljenih pred 1. julijem 2023 na Sejšelih. Evropska komisija meni, da se izjemoma potrdil o gibanju blaga EUR.1, ki jih bodo izdali organi s Sejšelov, in izjav na računu, ki jih bodo sestavili pooblaščeni izvozniki s Sejšelov pred 1. julijem 2023 in bodo predložena(-e) ob uvozu v EU po tem datumu v okviru 3-mesečnega prehodnega obdobja, ne bi smelo zavrniti, saj bodo ta dokazila o poreklu izdana / sestavljena v skladu s postopki, veljavnimi na dan izdaje oziroma sestave teh dokazil o poreklu.

Evropska komisija zato predlaga naslednje izjeme za dokazila o poreklu, izdana oziroma sestavljena *pred 1. julijem 2023* na Sejšelih, na podlagi katerih se bo v EU zahtevala preferencialna tarifna obravnava ob uvozu s Sejšelov, ki bodo predložena v EU do 1. oktobra 2023:

* izdelki, ki se sproščajo v prosti promet, so lahko upravičeni do preferencialne tarifne obravnave, razen če obstajajo drugi razlogi, da se preferencialna tarifna obravnava ne more odobriti, ob upoštevanju morebitnih ukrepov zavarovanja (to je zavarovanje, ki krije razliko med MFN in preferencialno dajatvijo), in
* od uvoznikov je treba zahtevati, da v roku treh mesecev od datuma zahtevka za preferencialno tarifno obravnavo pridobijo izjavo na računu, veljavno od 1. julija 2023 dalje, ki nadomešča predloženo dokazilo o poreklu.
* Če do izteka navedenega trimesečnega obdobja ni predložena veljavna izjava na računu, se preferencialna tarifna obravnava zavrne.

V primeru uvoza v EU iz Unije Komori in Republike Mauritius, ki še nista pričela uporabljati sistema REX, ostajata veljavni dokazili o poreklu blaga potrdilo o gibanju blaga EUR.1 in izjava na računu (iz navedenih dveh držav lahko za izvoz v EU sestavi izjavo na računu pooblaščeni izvoznik ali kateri koli izvoznik za izdelke s poreklom v pošiljki, katerih skupna vrednost ne presega 6 000 EUR).